钦定古今图书集成/明伦汇编/官常典/第561卷 > 刘昌
## 钦定古今图书集成/明伦汇编/官常典/第561卷 > 刘昌

按《唐书》本传，“昌字公明，汴州开封人。善骑射。天宝末，
从河南防御使张介然讨安禄山，授易州遂城府左
果毅。史朝义兵围宋州，城中食尽且降，昌说刺史李
岑曰：‘李光弼在河阳，江淮足兵，埶必来援。今廪麹尚
多，若屑以食，可支二十日则救至’。岑听之，昌乃破铠
登城，以忠义谕贼，贼畏不敢攻。俄而光弼援军至，贼”
夜溃。光弼闻其谋，召置军中，将用之。会光弼卒，还为
宋州牙门将。李灵耀以汴州反，刺史李僧惠欲应之。
昌请见，陈逆顺计，且泣。僧惠悟，即驰奏请自将讨贼，
故灵耀失助，不得逞。汴州平，李忠臣疾僧惠功，杀之，
昌遁去。刘元佐领宣武节度使，擢昌左厢兵马使。李
纳反，以偏师收考城，充行营诸军马“步都虞候。”元佐
攻濮州，以昌摄刺史。李希烈取汴，元佐别将高翼提
精卒守襄邑。城陷，翼赴水死，江淮大震。昌以兵三千
守宁陵，希烈众五万攻之，昌掘壍以遏地道，相拒凡
四十馀日，贼数败，乃解围去。更攻陈州，昌从元佐以
浙西兵三万救之，西去阵五十里。昌薄其军，大战破
之，禽贼将翟曜。希烈奔还蔡州，加检校工部尚书，累
实封一百户。贞元三年入朝，诏以宣武兵八千北出
五原，士卒有逗留沮事者，斩三百人乃行，举军慑伏。
寻授京西行营节度使。岁馀，改四镇、北廷行营，兼泾
原节度。七年，城平凉，开地二百里，扼弹筝峡，又西筑
保定，捍青石岭，凡七城二堡，旬日就。以功检校尚书
右仆射，累封南川郡王。十四年，归化堡军乱，逐大将
张国诚，诏昌经略。昌至堡，诛数百人，复使国诚统之。
昌在边凡十五年，身率下垦田，三年而军有羡食，兵
械锐新，边障妥宁。及感疾，诏赴京师，未行卒，年六十
五。赠司空。初，城平凉，当劫盟后，将士骸骨不藏，昌始
命瘗之。夕，梦若诣昌厚谢者，昌具以闻，德宗下诏哀
痛，出衣数百称，官为赛具，敛以棺槥，分建二冢，大将
曰“旌义冢”，士曰“怀忠冢”，葬浅水原，诏翰林学士为《铭》
识其所。昌盛陈兵卫，具牢醴，率诸将素服临之，边兵
莫不感泣。